บิ๊กใบโพธิ์ปัดคุ้ยบัตรเงินสดยันไม่มีหน้าที่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — “ไทยพาณิชย์” ไม่เลิกบัตรเงินสด ย้ำธนาคารไม่มีหน้าที่ตรวจสอบลูกค้า โยนเป็นหน้าที่รัฐ
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ เปิดเผยว่า ธนาคารจะไม่ยกเลิกผลิตภัณฑ์บัตรเงินสด และไม่ต้องตรวจสอบรายละเอียดธุรกรรมลูกค้าที่เกี่ยวข้องกับการใช้บัตรเงินสดเพื่อการเมือง เพราะเป็นหน้าที่ของหน่วยงานรัฐ ธนาคารไม่สามารถเข้าไปยุ่งเกี่ยวการทำธุรกรรมของลูกค้าได้ และความรับผิดชอบก็ขึ้นอยู่กับลูกค้า ไม่ใช่ธนาคาร 
“เป็นหน้าที่ของหน่วยงานรัฐต้องตรวจสอบ ไม่ใช่เรา ธนาคารไม่คิดว่าลูกค้าจะนำไปใช้พ่วงกับการเมือง เพราะที่ให้บริการผลิตภัณฑ์นี้ เนื่องจากตลาดมีความต้องการมาก อย่างน้อยก็รองรับลูกค้าต่างด้าวที่เข้ามาทำงาน ซึ่งอยู่กับเรามาก เพราะเขาเปิดบัญชีเงินฝากไม่ได้ ก็เลยมีการขอให้ธนาคารทำผลิตภัณฑ์นี้ขึ้นมา” นางกรรณิกา กล่าว
ขณะนี้ธนาคารได้สั่งให้เจ้าหน้าที่ เข้มงวดกับบริษัทที่ขอเปิดใช้บริการบัตรเงินสด รวมถึงลูกค้าเก่าที่ใช้บริการอยู่ปัจจุบัน ซึ่งปัญหาที่เกิดขึ้นกับบริษัทบางแห่งที่นำผลิตภัณฑ์ของธนาคารไปใช้เพื่อการเมือง เป็นเรื่องที่ธนาคารต้องเก็บข้อมูลไปศึกษา 
ก่อนหน้านี้ กรมสอบสวนคดีพิเศษ (ดีเอสไอ) ตรวจสอบธุรกรรมทางการเงินของบุคคลและนิติบุคคล พบว่ามีบริษัทที่ใช้ช่องทางบัตรเงินสดของธนาคารไทยพาณิชย์แจกจ่ายเงินให้กับกลุ่มแนวร่วมประชาธิปไตยต่อต้านเผด็จการแห่งชาติ (นปช.) ในช่วงที่มีการชุมนุมที่ผ่านมา ซึ่งผู้บริหารธนาคารได้ออกมายอมรับ และได้ขอคำปรึกษาไปยังสำนักงานป้องกันและปราบปรามการฟอกเงิน (ปปง.) เนื่องจากนิติบุคคลรายดังกล่าวที่ขอใช้บริการบัตรเงินสดกับธนาคาร ไม่ได้อยู่ในรายชื่อที่ศูนย์อำนวยการแก้ไขสถานการณ์ฉุกเฉิน (ศอฉ.) เฝ้าระวัง จึงเป็นหน้าที่ของ ปปง.สำหรับผลิตภัณฑ์บัตรเงินสดนั้น ธนาคารได้ออกมาประมาณ 2 ปี ให้บริการนิติบุคคลที่ต้องการจ่ายค่าจ้าง ค่าคอมมิชั่น ให้กับลูกจ้าง โดยไม่ต้องเปิดบัญชีเงินเดือน เพราะส่วนใหญ่เป็นลูกจ้างชั่วคราว